同郭師聖司空仲容探韵得江字
作者：馮時行
朝代：宋

paragraphs: 孤月流高天，分影遍千江。
我來無人境，亦復窺幽窗。
好客如佳月，開門輒摐摐。
月到客亦到，不隔山㟅谾。
把手入茅廬，笑語鐘新撞。
一鳴驚人友，更挾飛鳬雙。
連璧光照眼，老我心所降。
呼童洗瓦盞，竹葉傾山缸。
清谿漱鳴玉，老樹森高幢。
更招二三子，放懷山水邦。
分題得佳句，一字鼎可扛。
男兒樹勳德，出手便可樁。
願移詩句力，挽俗還純厖。
惟予心已灰，庶幾鹿門龐。